**3200 Faetono** estas malgranda, ne tre hela apolona asteroido, kun tre discentra orbito. Ĝi estas, inter la ĝis nun numerotitaj asteroidoj, tiu kiu plej proksimiĝas al Suno: 20,9 milionoj da kilometroj; pro tio ĝi ricevis la nomon de Faetono, filo de la suna dio Helios en la helena mitologio.

Malkovro
--------

Ĝi estis malkovrita la 11-an de oktobro 1983 de la astronomoj John K. Davies kaj Simon F. Green sur bildoj senditaj de la infraruĝa kosma observatorio IRAS. Estas la unua asteroido malkovrita per bildoj elde artefarita satelito.

Orbito
------

Ĉar ĝia granda duonakso estas pli granda ol tiu de la tera orbito kaj ĝia perihelio, pli granda ol 1,017 AU, ĝi estas klasifikata apolona asteroido, kaj oni suspektas ĝin esti ano de la palasa familio.

Ĝia perihelio estas ene de la orbito de Merkuro kaj ĝia afelio forkondukas ĝin eksteren de la marsa orbito. Ĝi do estas merkurrenkonta, venusrenkonta, terrenkonta kaj marsrenkonta asteroido. Pasante je perihelio, ĝia teperaturo atingas ĉ. 1025 kelvinoj.

Eco
---

Ĝia orbito similas tiun de kometo, kvankam oni neniam observis kometan hararon nek voston. Malgraŭ tio la usona astronomo Fred Whipple konstatis, nelonge post ĝia malkovro, ke la orbitaj elementoj de Faetono kongruas kun tiu de la Ĝemelidoj, meteorfluo videbla en la mez-decembro.
Alimaniere dirita, Faetono estas la fonto de la meteoroidoj Ĝemelidoj.

Estas opinita ke Faetono estus "estingita kometo", tie estas kometo kies vaporiĝemaj materialoj de longe forvaporiĝis. Tamen, studoj per la NASA-a satelito *STEREO* montris voston da polvo kaj, en 2010 estis detektita elĵeto da polvo el la asteroido. Verŝajnas, ke la suna varmigo krakigas la asteroidan surfacon, kaj la premo de radiado disblovas la tiel produktitan polvon.

Ĝia spektra tipo F (subtipo de la tipo B) kongruas kun la komponiĝo de kometa kerno.

Proksimaj pasoj
---------------

La 13-an de decembro 1931 ĝi pasis al 0,03839 AU (5,743 milionoj da km) de Tero kaj la 14-an de decembro 2093 ĝi pasos al 0,01981 AU (2,964 milionoj da km) de nia planedo.

Notoj kaj referencoj
--------------------

1. 1 2  Rakonto pri du asteroidoj : Faetona-Palasa rilato, el *Astronomy* (angle)
2. ↑  Geminid meteor shower 2010: Why is the Phaethon asteroid going to pieces? (*Meteorfluo Ĝemelidoj: Kial la asteroido Faetono diseriĝas?*) el "The Christian Science Monitor" (angle)
3. ↑  Les Géminides, étoiles filantes entre chien et loup (*Ĝemelidoj, "bastardaj" meteoroidoj*) el "Ciel des Hommes" (france)
4. ↑  Asteroid (or Comet?) 3200 Phaethon (*Asteroido aŭ Kometo 3200 Faetono*) el "Windows to the Univers" (angle)
5. ↑  Kial asteroido diskrakas en meteora polvo, el *Skymania*; 10-a de septembro 2015 Arkivigite je 2022-01-06 per la retarkivo Wayback Machine (angle)

Eksteraj ligiloj
----------------

* Kategorio 3200 Faetono en la Vikimedia Komunejo (Multrimedaj datumoj)

* Objekto ĉe Minor Planet Center angle
* Objekto ĉe la datumbazo de *NEODyS-2* angle
* Parametroj kaj simulado de orbito ĉe *JPL Small-Body Database Lookup* angle
* Polva trenaĵo el la mortinta kometo Faetono (angle japane)
* Meteorfluo Geminidoj kulminas ĉi vespere : plej bone el 2010; el *National Geographic* (angle)
* Objekto ĉe *Space Reference* angle

| Antaŭe: | Listo de asteroidoj (3001 - 4000) | Poste: |
| --- | --- | --- |
| 3199 Nefertito | **3200 Faetono** | *3201 Sijthoff* |